KOMISIJOS REGLAMENTAS (EB) Nr. 114/2008
2008 m. vasario 6 d.
iš dalies keičiantis Reglamentą (EB) Nr. 883/2006, nustatantį išsamias Tarybos reglamento (EB) Nr. 1290/2005 taikymo taisykles dėl mokėjimo agentūrų apskaitos tvarkymo, išlaidų ir įplaukų deklaravimo ir išlaidų kompensavimo iš EŽŪGF ir EŽŪFKP sąlygų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. birželio 21 d. Tarybos reglamentą (EB) Nr. 1290/2005 dėl bendrosios žemės ūkio politikos finansavimo (1), ypač į jo 42 straipsnio 7 dalį,
kadangi:
(1)
Komisijos reglamento (EB) Nr. 883/2006 (2) 16 straipsnio 2 dalies trečioje pastraipoje numatyta, kad išankstiniai valstybių narių mokėjimai, jų pačių atsakomybe atlikti iki 2007-2013 m. kaimo plėtros programos patvirtinimo, turi būti deklaruoti pirmoje po programų patvirtinimo parengtoje deklaracijoje. Šią taisyklę numatyta taikyti programoms, kurios nebuvo patvirtintos iki 2007 m. kovo 31 d.
(2)
Reglamento (EB) Nr. 1290/2005 23 straipsnyje numatyta, kad Bendrijos biudžetiniai įsipareigojimai kaimo plėtros programoms vykdomi išmokant metines išmokas ir kad Komisijai patvirtinus tam tikrą programą, įvykdomas pirmosios metinės išmokos biudžetinis įsipareigojimas.
(3)
Pagal 2002 m. birželio 25 d. Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo Finansinio reglamento (3) 9 straipsnio 1 dalies antrą pastraipą iki finansinių metų pabaigos nepanaudoti asignavimai Komisijos sprendimu, kurį ji priima ne vėliau kaip vasario 15 d., gali būti perkelti tik į kitus finansinius metus.
(4)
Atsižvelgiant į šias aplinkybes ir į turimus 2007 m. asignavimus, tik perkėlus nepanaudotus tų finansinių metų asignavimus galima patvirtinti gana daug programų. Taigi dalies išankstinių mokėjimų, valstybių narių atliktų pirmaisiais programų laikotarpio metais (2007 m.), nebus galima nurodyti išlaidų deklaracijoje iki 2008 m. sausio 31 d. - termino, nustatyto Reglamento (EB) Nr. 883/2006 16 straipsnio 2 dalies d punkte.
(5)
Todėl siekiant palengvinti kaimo plėtros programų finansinį valdymą ir neprailginti valstybių narių patirtų išlaidų kompensavimo termino reikėtų nustatyti naują terminą, iki kurio, nukrypstant nuo Reglamento (EB) Nr. 883/2006 16 straipsnio 2 dalies pirmos pastraipos, valstybėms narėms bus leista parengti papildomą specialią išlaidų deklaraciją, skirtą išankstiniams mokėjimams, 2007 m. atliktiems pagal programas, kurias Komisija patvirtins nuo Komisijos sprendimo perkelti 2007 m. asignavimus datos iki 2008 m. vasario 29 d.
(6)
Todėl Reglamentą (EB) Nr. 883/2006 reikėtų atitinkamai iš dalies pakeisti.
(7)
Šiame reglamente nurodytos priemonės atitinka Žemės ūkio fondų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 883/2006 16 straipsnio 2 dalies trečia pastraipa pakeičiama taip:
„Tačiau, jei Komisija kaimo plėtros programos nepatvirtina iki 2007 m. kovo 31 d., mokėjimo agentūros iki programos patvirtinimo savo atsakomybe iš anksto padarytas išlaidas įtraukia į pirmąją po programos patvirtinimo Komisijai teikiamą išlaidų deklaraciją. Be to, nukrypstant nuo šios dalies pirmos pastraipos, mokėjimo agentūros ne vėliau kaip 2007 m. gruodžio 12 d. į specialią išlaidų deklaraciją įtraukia išlaidas, iš anksto padarytas iki 2007 m. spalio 15 d. imtinai pagal kaimo plėtros programas, kurias Komisija patvirtino nuo 2007 m. spalio 15 d. iki 2007 m. gruodžio 12 d., o išlaidas, iš anksto padarytas iki 2007 m. gruodžio 31 d. imtinai pagal kaimo plėtros programas, kurias Komisija patvirtino nuo Komisijos sprendimo, priimto pagal Reglamento (EB, Euratomas) Nr. 1605/2002 9 straipsnio 1 dalies antrą pastraipą, perkelti nepanaudotus 2007 m. asignavimus datos iki 2008 m. vasario 29 d., mokėjimo agentūros įtraukia į specialią išlaidų deklaraciją ne vėliau kaip 2008 m. vasario 29 d.“
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. vasario 6 d.